Sagunt rep els primers treballadors de les noves oficines de PowerCo als terrenys de la gigafactoria de bateries
16 de gener 2024

![](/media/ruwhiyj5/160124_c.jpg?width=850&height=566.6666666666666)

L’Ajuntament de Sagunt ha estat present en la inauguració de les noves oficines de PowerCo als terrenys de la gigafactoria de bateries. L’empresa filial de Volkswagen ha instal·lat la primera seu provisional a la ciutat, on s’incorporaran les treballadores i els treballadors encarregats de la construcció de la planta. «**Els treballs preliminars avancen a bon ritme, ja es treballa en la connexió d’electricitat i aigua i està adequant-se el terreny, perquè la maquinària puga accedir-hi sense problemes**», ha detallat el primer edil, qui ha garantit que «**la planta de bateries està més a prop de ser una realitat**».

L’acte d’inauguració ha comptat amb la presència del COO de PowerCo, Sebastian Wolf, l’equip de direcció de PowerCo Spain, Thomas Dahlem, Javier Rivera i Alexander Dittrich, així com els secretaris autonòmics d’Economia i Finances de la Generalitat Valenciana, María José Mira i Eusebio Monzó, que han estat acompanyats per la primera tinent d’Alcaldia, María José Carrera, el regidor d’Indústria, Toni Iborra, el regidor d’Urbanisme, Javier Raro i el segon tinent d’Alcaldia, Roberto Rovira. La representació municipal ha coincidit en mostrar-se «**satisfeta, davant el progrés d’una infraestructura que posiciona la ciutat com a líder dins del sector de la mobilitat elèctrica i referent en sostenibilitat i creació d’ocupació**».

![](/media/b2ohahat/1601243_c.jpg?width=850&height=566.6666666666666)

«**Ens trobem davant d’un fet històric, una de les majors inversions industrials que s’han produït a Espanya. Ara, el repte que tenim com a govern municipal és aconseguir que açò es traduïsca en prosperitat per a la ciutat i benestar per a tota la ciutadania**», ha valorat Moreno. La gigafactoria de PowerCo generarà 3.000 llocs de treball directe i vora 12.000 indirectes, com a resultat de l’activitat industrial que generarà la planta de bateries. «**Des de l’Ajuntament, estem treballant mà a mà amb el sector privat per a afavorir estes inversions i, per descomptat, estem posant tot el nostre esforç en generar una xarxa de servicis públics forta, que done resposta a les necessitats d’una població que no para de créixer**», ha explicat l’alcalde de Sagunt.

La inauguració de les oficines, on s’instal·larà en els pròxims dies l’equip de Construcció i Seguretat i Salut, se suma la compra dels terrenys per part de la Generalitat on es construirà el Battery Campus Sagunt, un centre «**que oferirà formació especialitzada a 400 estudiants, els quals podran optar a un lloc de treball a la gigafactoria**». «**En només una setmana, hem aconseguit dos fites molt importants, que marquen l’avanç d’un projecte que tindrà un impacte molt positiu per a la qualitat de vida del veïnat**», ha conclòs Darío Moreno.

![](/media/trxnxigv/1601242_c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/sagunt-rep-els-primers-treballadors-de-les-noves-oficines-de-powerco-als-terrenys-de-la-gigafactoria-de-bateries/ "Facebook")
*   [](http://twitter.com/share?url=https://aytosagunto.es/va/actualitat/sagunt-rep-els-primers-treballadors-de-les-noves-oficines-de-powerco-als-terrenys-de-la-gigafactoria-de-bateries/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-rep-els-primers-treballadors-de-les-noves-oficines-de-powerco-als-terrenys-de-la-gigafactoria-de-bateries/ "Linked In")
*   [](mailto:?body=https://aytosagunto.es/va/actualitat/sagunt-rep-els-primers-treballadors-de-les-noves-oficines-de-powerco-als-terrenys-de-la-gigafactoria-de-bateries/)